Z Á P I S N I C A č. 11

**z 11. riadneho zasadnutia Obecného zastupiteľstva obce Perín – Chym , dňa 23.08. 2016**

**Prítomní :** podľa prezenčnej listiny

**Za overovateľov zápisnice:** Ladislav Urbán, Ing. Roland Vinter

**Zapísala :** Ing. M. Štefánová

1. Otvorenie *(určenie zapisovateľa, overovateľov zápisnice; voľba návrhovej komisie; schválenie programu)*
2. Informácia starostu obce
3. Úprava rozpočtu na rok 2016
4. Prerokovanie návrhu územného plánu
5. Rôzne (interpelácie poslancov, žiadosti občanov)
6. Diskusia
7. Záver

**K bodu č.1 :**

Zasadnutie obecného zastupiteľstva sa začalo príhovorom starostu obce MVDr. Ladislava Molnára PhD., ktorý srdečne privítal poslancov a všetkých prítomných. Starosta oboznámil prítomných s programom zasadnutia, s ktorým všetci prítomní poslanci súhlasili. Starosta navrhol overovateľov a zapisovateľku zápisnice, ktorí boli schválení.

**K bodu č.2 :**

Starosta obce sa poďakoval všetkým, ktorí prispeli k realizácii troch obecných akcií – Deň obce vo Vyšnom Lánci, Športový deň v Períne a Poľovnícky deň na poľovníckej chate v Chyme. Plánované akcie do konca roka - 6.11.2016 Deň dôchodcov a Vianočný koncert.

Ďalej informoval prítomných o činnosti v obci od posledného zasadnutia OZ:

* v uplynulom období prevažovala údržba, kosenie a čistenie rigolov, hlavne v Lánci bolo potrebné rozšíriť cestu kvôli sprístupneniu pre hasičské a smetiarske vozidlo,
* prebehlo rokovanie so zástupcami spoločnosti Eurobus a Správy ciest kvôli premiestneniu autobusových zastávok, zástupcovia Okresného dopravného inšpektorátu sa dostavia v inom konaní a ich správu doručíme Eurobusu. Potom bude premiestnená autobusová zastávka od družstva bližšie do dediny v Chyme ako aj v Períne,
* finišujú práce na budove MŠ,
* došlo k personálnym zmenám v MŠ,
* V trestnom konaní č.k.: 6T/41/2015 vedenom Okresným súdom Košice –okolie proti obž. Mgr. A. Baranovej, bývalej starostke obci, vo veci spáchania trestného činu – prečinu porušovania povinnosti pri správe cudzieho majetku podľa §237 ods. 1 Trestného zákona, ktorého sa mala dopustiť tým, že za poskytnutie právnych služieb k právnemu zastupovania jej, ako poškodenej fyzickej osoby uhradila advokátskej kancelárii z účtu obce sumu 1.000 €. Konajúci súd dňa 30.11.2015 vydal trestný rozkaz, ktorým ju uznal vinnou so spáchania tohto priečinu a okrem uloženého trestu bola jej uložená povinnosť nahradiť poškodenej obci Perín-Chym škodu vo výške 1.000,-€. Proti trestnému rozkazu obž. podala odpor, na základe čoho došlo k zrušeniu trestného rozkazu a samosudca nariadil vo veci hlavné pojednávanie. Na nariadenom pojednávaní obhajkyňa obžalovanej súdu a prokurátorovi predniesla návrh konania o zmieri. Jednou z podmienok pre takýto postup je náhrada spôsobnej škody. Na základe tohto obž. osobne dňa 2.8.2016 do pokladne obce zložila sumu 1.000 €. Do tohto času prokurátor a ani súd o zmieri nekonali a ešte nerozhodli.

Starosta navrhol použiť tieto finančné prostriedky na nákup interaktívnej tabule do MŠ, s čím všetci prítomní poslanci OZ súhlasili.

* boli obnovené priestory jedálne a sociálnych zariadení v budove ZŠ a MŠ, vymenené a doplnené boli aj žalúzie a sieťky na oknách,
* skončila záruka na verejný rozhlas od Telegrafie, obdržali sme prvú faktúru za servis vo výške 321,49 €. Dostali sme aj cenovú ponuku na sieťky na koncové body vo výške viac ako 800 €, keďže väčšina porúch bola spôsobená osami a hmyzom,
* došlo k fúzii spoločností AVE SK a KOSIT,
* dokončili sme parkovisko v Chyme,
* doplnili sa detské hojdačky a kolotoče do všetkých troch detských ihrísk,
* čaká nás ešte nasiatie trávy na ihrisku v Chyme, nakoľko pri doterajšom teplom počasí to nebolo možné,
* správa ciest kosí okraj cesty po Mokrance v dvoch pruhoch, u nás kosia len jeden pruh, vraj kvôli konárom presahujúcich do cesty – to bolo odpoveď „cestárov“, obdobne sa stavajú aj k prepadnutej časti cesty na Chymskej a Senskej ulici,
* nakoľko dotácia na likvidáciu smetísk bola redukovaná a nepokryla celkovú sanáciu smetiska v Chyme len vo Vyšnom Lánci, žiadame Environmetnálny fond a ďalšiu dotáciu na dokončenie sanácie,
* rysuje sa projekt na realizáciu cyklotrasy od Gönczu po Bukovec, najkrytickejší úsek je Šaca-Perín,
* hľadáme firmu, ktorá by prevádzkovala kuchyňu v budove OcÚ, nakoľko momentálne nemá „gazdu“ a využívajú ju len viaceré cateringové spoločnosti.
* PKL servis ukončil nájomnú zmluvu na nebytové priestory v budove OcÚ, zároveň o tieto priestory prejavil pán Pavlov, s ktorým bola uzavretá nová nájomná zmluva.

Pán starosta dal hlasovať.

**K bodu č. 3**

V tomto bode starosta odovzdal najprv slovo pani Lichvárovej, aby podala stručnú správu o doterajších celkových nákladoch obce pri jednotlivých akciách.

Pani Lichvárová uviedla nasledovné:

rekonštrukcia budovy TJ 22.675,- €

rekonštrukcia pošty 4637,- €

nové dámske toalety v budove OcÚ 1676,- €

zateplenie MŠ 174.281,- €

zjazd veteránov 539,-€

Deň detí 858,- €

Deň obce vo Vyšnom Lánci 1000,- €

športový deň v Períne 1000,- €

poľovnícky deň na poľovníckej chate v Chyme 1000,- €

Starosta sa poďakoval pani Lichvárovej a odovzdal slovo predsedovi finančnej komisie, ktorý bližšie informoval poslancov o čerpaní z rozpočtu a úprave jednotlivých položiek v rozpočte obce.

Pristúpilo sa k hlasovaniu.

**K bodu č.4**

Prebehlo pracovné stretnutie starostu, poslancov s Ing. arch. Malinovským, kde sa predložili požiadavky poslancov a občanov na zapracovanie do územného plánu. 15.07.2016 obec prevzala návrh územného plánu pre všetky kat.územia obce od Ing. arch. Malinovského. Došlo však k nedorozumeniu ohľadom zverejnenia a podávania námietok, a preto je potrebné prijať uznesenie na prehodnotenie nezapracovaných požiadaviek občanov. Prebehla diskusia a následne sa hlasovalo.

**K bodu č. 5**

Žiadosti občanov:

* Ladislav Urbán žiadal o doplnenie požiadavky do územného plánu podľa priloženého grafického podkladu
* Mgr. Alexander Füleky požiadal o odkúpenie dvoch parciel v kat.území Perín
* Pán Róbert Mida a Eva Midová podali žiadosť na odkúpenie časti obecného pozemku

Poslanci hlasovali za zámer predaja.

* Pán György Bubenko ponúkol obci dva pozemky na odkúpenie za 220 €. Ide o pozemok pod nelegálnou skládkou smetia v Chyme. Odkúpením týchto parciel obec bude mať zabezpečený prístup na svoj pozemok, ktorý sa nachádza za ponúkanými parcelami.

Hlasovalo sa.

Starosta prisľúbil stretnutie s právnikom, ktorý pripraví zmluvy na prevod vlastníckych práv k pozemkom.

Pán starosta informoval poslancov na možnosť zriadenia aplikácie, prostredníctvom ktorej si občania budú môcť v SMS prečítať informácie, ktoré budú hlásené v rozhlase.

Poslanci podporili túto myšlienku a doporučili starostovi zmluvu s vyhotoviteľom aplikácie podpísať.

Starosta sa opýtal poslancov, či majú záujem o to, aby bol zabezpečený kalendár na rok 2017 do každého domu? Poslanci potvrdili kladný ohlas občanov z predošlého roka a súhlasili s vytlačením kalendárov na ďalší rok.

Poslanec G. Vinter dal požiadavku na vytvorenie rigolu, ktorý chýba na vyšnom konci zhruba od s.č.110 nižšie. Starosta potvrdil tento problém, ale jeho riešenie bude komplexné v rámci celej obce, nakoľko k tomu je potrebné zabezpečiť potrebnú techniku.

**K bodu č. 6**

Pán Štefan Bárány mal pripomienku na vyhlasovanie vo verejnom rozhlase, ďalej na hlučnú hudbu počas športového dňa na ihrisku a na lístky na futbalovom zápase, predaj bez vesty.

Pán Cibuľa žiadal o vyriešenie priekopy vo Vyšnom Lánci medzi jeho a susedovým pozemkom. Starosta objasnil súčinnosť obce pri zasypaní rigolu – zakúpenie rúry je však na náklady žiadateľa.

**K bodu č. 7**

Pán starosta sa poďakoval všetkým prítomným za účasť a ukončil zasadnutie OZ.

.............................. ................................... ..............................................

Ladislav Urbán Ing. Roland Vinter MVDr. Ladislav Molnár PhD.

overovateľ overovateľ starosta obce

**PRIJATÉ UZNESENIA**

**z 11. riadneho zasadnutia Obecného zastupiteľstva obce Perín – Chym , dňa 23.08.2016**

**UZNESENIE č. 90**

Obecné zastupiteľstvo v Períne – Chyme **b e r i e na vedomie**  informáciu starostu za uplynulé obdobie od posledného zasadnutia OZ.

Hlasovanie : za: 6 , proti : 0 , zdržali sa: 0

**UZNESENIE č. 91**

Obecné zastupiteľstvo v Períne – Chyme **s c h v a ľ u j e** predložený návrh rozpočtovéhoopatrenia obce č.1/2016 bez pripomienok.

Hlasovanie : za: 6 , proti : 0 , zdržali sa: 0

**UZNESENIE č. 92**

Obecné zastupiteľstvo v Períne – Chyme **ž i a d a**o preverenie zámerov nasledujúcich žiadateľov z hľadiska možnosti zapracovania dokumentov do územného plánu:

* TRENDHAUS, s.r.o., Perín 36
* Miroslav Golenya a Andrea Golenyová, Perín 242
* Helena Belyová, Gomboš 57, Veľká Ida
* Ing. Peter Mikušek, Rybky 162
* Ing. Alica Gladičová a Mgr. Vladimír Gladič, Gomboš 93, Veľká Ida

Hlasovanie : za: 6 , proti : 0 , zdržali sa: 0

**UZNESENIE č. 93**

Obecné zastupiteľstvo v Períne – Chyme **s c h v a ľ u j e** zámer predaja obecného pozemku formou priameho predaja na základe žiadostí občanov – Róberta Midu a Evy Midovej a Mgr. Alexandra Fülekyho.

Hlasovanie : za: 6 , proti : 0 , zdržali sa: 0

**UZNESENIE č. 94**

Obecné zastupiteľstvo v Períne – Chyme **s c h v a ľ u j e** prijatie ponuky pána Györgya Bubenka na odkúpenie pozemku č. 632/1 o výmere 1297 m2 a p.č.633/1 o výmere 965 m2 za cenu 220,- €.

Hlasovanie : za: 6 , proti : 0 , zdržali sa: 0